b'\n_START_ARTICLE_\nJuozas Kudirka (1886)\n_START_PARAGRAPH_\nJuozas Kudirka (1886 m. Gri\xc5\xa1kab\xc5\xabdyje, \xc5\xa0aki\xc5\xb3 raj. \xe2\x80\x93 1941 m. spalio 4 d. Filadelfijoje, JAV) \xe2\x80\x93 vargonininkas ir chorvedys.\n_START_SECTION_\nBiografija\n_START_PARAGRAPH_\nVargonuoti mok\xc4\x97si pas vietos vargonininkus ir Juoz\xc4\x85 Naujal\xc4\xaf Kaune. 1910 m. atvyko \xc4\xaf JAV ir apie 17 met\xc5\xb3 vargonininkavo \xc5\xa0v. Kazimiero lietuvi\xc5\xb3 parapijoje Pitstone, PA. Suorganizavo 70 dalyvi\xc5\xb3 chor\xc4\x85, kuris giedojo ba\xc5\xbeny\xc4\x8dioje ir dalyvavo \xc4\xafvairiuose tautiniuose renginiuose. Parapijai \xc5\xa1ven\xc4\x8diant 50-met\xc4\xaf, J. Kudirka sureng\xc4\x97 didel\xc4\xaf koncert\xc4\x85, kuriame dalyvavo vietos choras, Scrantono, PA, provincijos vargoninink\xc5\xb3 choras ir jungtinis choras. Taip pat vadovavo \xc5\xa0v. Agn\xc4\x97s jaunimo chorui, kuris be giesmi\xc5\xb3 ir dain\xc5\xb3, stat\xc4\x97 vaidinimus._NEWLINE_Neilgam pasitrauk\xc4\x99s i\xc5\xa1 vargonininko pareig\xc5\xb3, \xc4\xafk\xc5\xabr\xc4\x97 foto studij\xc4\x85, bet netrukus v\xc4\x97l gr\xc4\xaf\xc5\xbeo prie muzikinio darbo. Vargonininkavo Dievo Apvaizdos lietuvi\xc5\xb3 parapijoje \xc4\x8cikagoje, \xc5\xa0v. Antano lietuvi\xc5\xb3 parapijoje Cicero, IL, ir \xc5\xa0v. Petro lietuvi\xc5\xb3 parapijoje Kenoshoje, WI. Visose parapijose buvo suorganizav\xc4\x99s ir chorus, kurie giedojo ba\xc5\xbeny\xc4\x8diose ir dalyvavo tautiniuose renginiuose._NEWLINE_1925 m. \xc4\xafstojo \xc4\xaf ALRK Vargoninink\xc5\xb3 s\xc4\x85jung\xc4\x85, apie 14 met\xc5\xb3 buvo Scrantono vyskupijos \xe2\x80\x93 provincijos vargoninink\xc5\xb3 kuopos narys ir ra\xc5\xa1tininkas. 1926 m. i\xc5\xa1rinktas Centro valdybos vicepirmininku, o 1935\xe2\x80\x931938 m. buvo pirmininkas. V\xc4\x97liau \xe2\x80\x93 Meno tarybos garb\xc4\x97s narys, redaktorius. Daug ra\xc5\xa1\xc4\x97 \xc5\xbeurnale \xe2\x80\x9eMuzikos \xc5\xbeinios\xe2\x80\x9c, stat\xc4\x97 muzikinius veikalus ir pats k\xc5\xabr\xc4\x97 muzik\xc4\x85. Buvo Wyomingo Klonio 1-osios lietuvi\xc5\xb3 dain\xc5\xb3 \xc5\xa1vent\xc4\x97s jungtinio choro vyr. dirigentas. Yra buv\xc4\x99s \xe2\x80\x9eDainos\xe2\x80\x9c draugijos pirmininkas ir dirigentas. Savo brol\xc4\xaf Justin\xc4\x85 Kudirk\xc4\x85 pasikviet\xc4\x97 \xc4\xaf JAV ir pad\xc4\x97jo siekti mokslo._NEWLINE_Palaidotas Kair\xc4\x97n\xc5\xb3 kapin\xc4\x97se, Vilniuje.\n_START_SECTION_\n\xc5\xa0altinis\n_START_PARAGRAPH_\nBoleslovas Zubrickas. Pasaulio lietuvi\xc5\xb3 chorved\xc5\xbeiai: enciklopedinis \xc5\xbeinynas. Vilnius, 1999. Informacijos publikavimui gautas \xc5\xbeodinis autoriaus leidimas.'